CELEX: 32021R1948
Language: lt
Date: 2021-11-10 00:00:00
Title: Komisijos įgyvendinimo reglamentas (ES) 2021/1948 2021 m. lapkričio 10 d. dėl PVM grąžinimo neapmokestinamiesiems asmenims ir apmokestinamiesiems asmenims už jų PVM neapmokestinamą veiklą traktavimo įgyvendinant Europos Parlamento ir Tarybos reglamentą (ES) 2019/516 dėl bendrųjų nacionalinių pajamų rinkos kainomis derinimo (BNP reglamentą), kuriuo panaikinamas Komisijos sprendimas 1999/622/EB, Euratomas, ir Komisijos reglamentas (EB, Euratomas) Nr. 116/2005 (Tekstas svarbus EEE)

2021 11 11   
               
               
                  LT
               
               
                  Europos Sąjungos oficialusis leidinys
               
               
                  L 398/4
               
            
         KOMISIJOS ĮGYVENDINIMO REGLAMENTAS (ES) 2021/1948
         2021 m. lapkričio 10 d.
         dėl PVM grąžinimo neapmokestinamiesiems asmenims ir apmokestinamiesiems asmenims už jų PVM neapmokestinamą veiklą traktavimo įgyvendinant Europos Parlamento ir Tarybos reglamentą (ES) 2019/516 dėl bendrųjų nacionalinių pajamų rinkos kainomis derinimo (BNP reglamentą), kuriuo panaikinamas Komisijos sprendimas 1999/622/EB, Euratomas, ir Komisijos reglamentas (EB, Euratomas) Nr. 116/2005
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. kovo 19 d. Europos Parlamento ir Tarybos reglamentą (ES) 2019/516 dėl bendrųjų nacionalinių pajamų rinkos kainomis derinimo, kuriuo panaikinama Tarybos direktyva 89/130/EEB, Euratomas ir Tarybos reglamentas (EB, Euratomas) Nr. 1287/2003 (BNP reglamentą) (1), ypač į jo 5 straipsnio 3 dalį,
         kadangi:
         
                     (1)
                  
                  
                     PVM grąžinimo traktavimas yra viena iš temų, įtrauktų į Komisijos deleguotajame reglamente (ES) 2020/2147 (2) pateikiamą klausimų, kurie siekiant užtikrinti bendrųjų nacionalinių pajamų rinkos kainomis (BNP) duomenų patikimumą, išsamumą ir palyginamumą turi būti sprendžiami per kiekvieną tikrinimo ciklą, sąrašą;
                  
               
                     (2)
                  
                  
                     norint, kad BNP duomenys būtų patikimi, išsamūs ir palyginami, reikia patikslinti PVM grąžinimo neapmokestinamiesiems asmenims ir apmokestinamiesiems asmenims už jų PVM neapmokestinamą veiklą traktavimą;
                  
               
                     (3)
                  
                  
                     valstybių narių BNP suvestinius rodiklius ir jų sudedamąsias dalis turėtų būti įmanoma palyginti ir jie turėtų atitikti susijusias 2010 m. Europos sąskaitų sistemos (2010 m. ESS) (3) apibrėžtis ir apskaitos taisykles;
                  
               
                     (4)
                  
                  
                     todėl Komisijos sprendimas 1999/622/EB, Euratomas (4), ir Komisijos reglamentas (EB, Euratomas) Nr. 116/2005 (5) turėtų būti panaikinti;
                  
               
                     (5)
                  
                  
                     Tarybos direktyvoje 2006/112/EB (6) vartojamos apmokestinamojo asmens, neapmokestinamojo asmens ir PVM neapmokestinamos veiklos sąvokos taip pat turėtų būti vartojamos šiame akte;
                  
               
                     (6)
                  
                  
                     2010 m. ESS konkrečiai nenurodoma, kaip traktuoti PVM grąžinimą neapmokestinamiesiems asmenims ir apmokestinamiesiems asmenims už jų PVM neapmokestinamą veiklą;
                  
               
                     (7)
                  
                  
                     šiame reglamente nustatytos priemonės atitinka Reglamento (ES) 2019/516 8 straipsnyje nurodyto Europos statistikos sistemos komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            
               1.   Sudarant nacionalinių sąskaitų suvestinius rodiklius Reglamento (ES) 2019/516 tikslais, pirkimo sandorių PVM, grąžinamas neapmokestinamiesiems asmenims arba apmokestinamiesiems asmenims už jų PVM neapmokestinamą veiklą, 2010 m. ESS sistemoje traktuojamas ne kaip atskaitomas PVM, o kaip kiti einamieji pervedimai (D.7) arba kapitalo pervedimai (D.9).
            
            
               2.   Taikant 1 dalį terminas „apmokestinamasis asmuo“ suprantamas taip, kaip apibrėžta Direktyvos 2006/112/EB 9–13 straipsniuose, o terminas „PVM neapmokestinama veikla“ – kaip tos direktyvos 132–137 straipsniuose nurodyta veikla.
            
         
         
            2 straipsnis
            Sprendimas 1999/622/EB, Euratomas, ir Reglamentas (EB, Euratomas) Nr. 116/2005 panaikinami.
         
         
            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. lapkričio 10 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 91, 2019 3 29, p. 19.
         
            (2)  2020 m. spalio 8 d. Komisijos deleguotasis reglamentas (ES) 2020/2147, kuriuo sudarant klausimų, kurie turi būti sprendžiami per kiekvieną tikrinimo ciklą, sąrašą papildomas Europos Parlamento ir Tarybos reglamentas (ES) 2019/516 (OL L 428, 2020 12 18, p. 9).
         
            (3)  2013 m. gegužės 21 d. Europos Parlamento ir Tarybos reglamentas (ES) Nr. 549/2013 dėl Europos nacionalinių ir regioninių sąskaitų sistemos Europos Sąjungoje (OL L 174, 2013 6 26, p. 1).
         
            (4)  1999 m. rugsėjo 8 d. Komisijos sprendimas 1999/622/EB, Euratomas, dėl PVM grąžinimo neapmokestinamiems vienetams ir apmokestinamiems vienetams už neapmokestinamą veiklą traktavimo įgyvendinant Tarybos direktyvą 89/130/EEB, Euratomas dėl bendrojo nacionalinio produkto rinkos kainomis įvertinimo suderinimo (OL L 245, 1999 9 17, p. 51).
         
            (5)  2005 m. sausio 26 d. Komisijos reglamentas (EB, Euratomas) Nr. 116/2005 dėl PVM grąžinimo neapmokestinamiems subjektams ir apmokestinamiems subjektams už neapmokestinamą veiklą traktavimo įgyvendinant Tarybos reglamentą (EB, Euratomas) Nr. 1287/2003 dėl bendrųjų nacionalinių pajamų rinkos kainomis suderinimo (OL L 24, 2005 1 27, p. 6).
         
            (6)  2006 m. lapkričio 28 d. Tarybos direktyva 2006/112/EB dėl pridėtinės vertės mokesčio bendros sistemos (OL L 347, 2006 12 11, p. 1).